Socialdemokratisk knibe: Hvem taler sandt om sessionslogning?

Enten er it-ordfører Trine Bramsens eksempler på sessionslogningens velsignelser ukorrekte, eller også har justitsminister Morten Bødksov fortiet oplysninger for Folketinget. Nu skal udvalgsspørgsmål til ministeren afgøre sagen.

Da socialdemokraternes it-ordfører Trine Bramsen forleden udtalte, at internetudbydernes såkaldte sessionlogning har været brugbar i flere kriminalsager fra børneporno over våbenhandel til mord, vakte det genlyd på Christiansborg.

For Enhedslistens retsordfører Pernille Skipper kan nemlig ikke forstå, hvordan udtalelsen hænger sammen med, at justitsminister Morten Bødskov hidtil kun har kunnet diske op med et enkelt eksempel, hvor politiet har haft god gavn af sessionslogningen.

I en rapport fra ministerens hånd fra december står der nemlig, at logningen kun har ført til opklaring af én sag. Og det hænger dårligt sammen med Trine Bramsens udtalelser.

Pernille Skipper har derfor bedt medlem af retsudvalget Karina Lorentzen Dehnhardt stille et udvalgsspørgsmål til justitsminister Morten Bødskov om, hvorvidt han har tilbageholdt oplysninger fra Folketinget.

»Det er virkelig interessant, hvad Trine Bramsen udtaler. For enten digter hun for at argumentere for sessionlogning, eller også har Justitsministeriet forholdt Folketinget oplysninger om anvendelsen af sessionlogning,« siger Pernille Skipper til Computerworld.

Trine Bramsen har efterfølgende fastholdt sine udtalelser over for Computerworld, men senest modereret dem ved at sige, udtalelserne var faldet i en ophedet debat, hvor hun måske ikke har kunnet skelne mellem sessionslogning og logning generelt.